Specialiųjų pirkimo sąlygų 5 priedas


EKONOMINIO NAUDINGUMO KRITERIJAI IR JŲ VERTINIMAS
(PASIŪLYMŲ VERTINIMO KRITERIJAI IR LYGINAMIEJI SVORIAI)

Neatmesti pasiūlymai bus vertinami pagal ekonominio naudingumo kriterijus. Ekonomiškai naudingiausias pasiūlymas išrenkamas pagal kainos ir kokybės santykį. Pirkimo sutartis bus sudaroma su dalyviu, pateikusiu Perkančiajai organizacijai ekonomiškai naudingiausią pasiūlymą, išrinktą pagal jos nustatytus kriterijus. Ekonominis naudingumas apskaičiuojamas vadovaujantis pirkimo dokumentuose pateikta Viešųjų pirkimų tarnybos parengta ir perkančiosios organizacijos pagal pirkimo dokumentus dalinai užpildyta skaičiuokle (formulė – Telgen (absoliutinė)) (Pridedama atskirame dokumente „Priedas Nr. 10_Skaičiuoklė“).
Pagal šią formulę laimėtoju pripažįstamas pasiūlymas, surinkęs didžiausią balų skaičių. Jeigu pasiūlyta kaina lygi PSetMax, tuomet pasiūlymui už kainą suteikiama 0 balų, o pasiūlymams, kurių kaina artėja link PSetMin, atitinkamai suteikiamas vis didesnis teigiamas balų skaičius. Pasiūlymui, kurio kaina yra lygi PSetMin, suteikiamas balų skaičius yra lygus kainai suteiktam lyginamajam svoriui, o pasiūlymams, kurių kaina žemesnė už PSetMin, suteikiamų balų skaičius bus didesnis už lyginamąjį svorį. Pasiūlymams, kurie viršys PSetMax, bus suteikiami neigiami balai. 
Perkančioji organizacija nustato, kad PsetMin – 3 598 000,00 Eur su PVM, o PsetMax – 5 140 000,00 Eur su PVM, kuri lygi suplanuotai pirkimų lėšų sumai su PVM, nustatytai prieš pradedant pirkimo procedūras.

Ekonominio naudingumo kokybės kriterijaus vertinimo aprašymas
	Antras kriterijus (T)
	

	Pirmas parametras (T1) 
Onkologinės informacinės sistemos (OIS) duomenų tęstinumas ir integracija

	Vertinimas: 11 balų skiriama, jeigu esamoje onkologinėje informacinėje sistemoje (SQL Server 2008 R2, versija 10.50.4000) esantys kliniškai ir administraciniam darbui reikalingi pacientų ir gydymo duomenys perkeliami į naują OIS struktūrizuota elektronine forma, išsaugant jų tarpusavio sąsajas ir panaudojimo galimybę, o likę istoriniai duomenys išsaugomi ir lieka prieinami suderinamame elektroniniame archyve. Nauja OIS turi sudaryti vieningą sistemą, skirtą tiek siūlomam linijiniam greitintuvui, tiek VšĮ Respublikinės Šiaulių ligoninės turimam Elekta Infinity linijiniam greitintuvui, nenaudojant atskiros („island“) OIS aplinkos. 
Jei tiekėjo pasiūlymas neatitinka šio reikalavimo – skiriama 0 balų; 
Atitiktis pagrindžiama gamintojo arba gamintojo įgalioto integratoriaus technine dokumentacija, kurioje aprašoma siūloma duomenų migracijos ir OIS integracijos architektūra. 
Parametro pagrindimas: Struktūrizuotas kliniškai ir administraciniam darbui reikalingų duomenų perkėlimas ir vieninga OIS aplinka užtikrina klinikinių duomenų tęstinumą, mažina pakartotinio duomenų įvedimo poreikį ir su juo susijusių klaidų riziką. Šaltiniai: [1], [2].

	Antras parametras (T2) 
Gydymo tęstinumas / dozimetrinis suderinamumas su Elekta Infinity linijiniu geitintuvu

	Vertinimas: 19 balų skiriama, jeigu tiekėjas užtikrina siūlomo linijinio greitintuvo ir Ligoninėje turimo Elekta Infinity gydymo tęstinumą bent vienai abiem sistemoms bendrai fotonų energijai, taikant spinduliuotės pluoštų dozimetrinį suderinimą (beam matching) arba gamintojo validuotą lygiavertį sprendimą, leidžiantį jau parengtą gydymo planą panaudoti / perkelti kitame greitintuve be naujo gydymo plano sudarymo ir pilno pakartotinio optimizavimo. 
Atitiktis pagrindžiama gamintojo technine dokumentacija, kurioje aprašytas toks gydymo planų panaudojimo / perkėlimo tarp sistemų funkcionalumas.
Jei tiekėjo pasiūlymas neatitinka šio reikalavimo – skiriama 0 balų;
Parametro pagrindimas: Gydymo planų perkeliamumas gali užtikrinti gydymo tęstinumą įrangos gedimo, techninės priežiūros ar apkrovos perskirstymo atvejais. Šaltiniai: [3], [4].

	Trečias parametras (T3) 
Fotonų spinduliuotės energijų pasirinkimas: ne mažiau kaip 6 MV, 10 MV, 6 MV FFF (Flattening Filter-Free), 10 MV FFF (Flattening Filter-Free)

	Vertinimas: 4 balai skiriami, jeigu siūlomas linijinis greitintuvas užtikrina ne mažesnį kaip šį fotonų spinduliuotės energijų pasirinkimą: 6 MV, 10 MV, 6 MV FFF (Flattening Filter-Free) ir 10 MV FFF (Flattening Filter-Free). 
Jei tiekėjo pasiūlymas neatitinka šio reikalavimo – skiriama 0 balų;
Atitiktis pagrindžiama gamintojo technine dokumentacija.
Parametro pagrindimas: Papildomas energijų pasirinkimas didina sistemos klinikinį lankstumą;

	Ketvirtas parametras (T4) 
kV vaizdinimo detektoriaus techninės charakteristikos: aktyvaus vaizdinimo ploto mažiausias matmuo – ne mažesnis kaip 43 cm ir vaizdo matricos mažiausias matmuo – ne mažesnis kaip 1536 pikselių

	Vertinimas: 4 balai skiriami, jeigu siūlomos kilovoltinės vaizdinimo sistemos detektoriaus aktyvaus vaizdinimo ploto mažiausias matmuo yra ne mažesnis kaip 43 cm ir vaizdo matricos mažiausias matmuo yra ne mažesnis kaip 1536 pikselių. 
Abi sąlygos turi būti tenkinamos kartu; jeigu bent viena iš jų neatitinka arba nėra pagrįsta, skiriama 0 balų.
Atitiktis pagrindžiama siūlomos sistemos gamintojo technine dokumentacija.
Parametro pagrindimas: Techninėje specifikacijoje nustatytas privalomas kV CBCT sistemos funkcinis lygis ir jos tinkamumas spindulinio gydymo planavimui bei adaptyviai spindulinei terapijai. Kriterijumi papildomai vertinamas aukštesnis kV detektoriaus techninis lygis. Mokslinėje literatūroje ankstesnės kartos radioterapinės kV CBCT sistemos aprašomos su maždaug 41 × 41 cm detektoriumi ir 1024 × 1024 pikselių matrica, o naujesnėse sistemose nurodomi 43 cm mažiausio matmens detektoriai ir 1536 × 1536 pikselių matricos. Todėl 43 cm ir 1536 pikselių reikšmės pasirinktos kaip papildomo techninio pranašumo ribos virš įprasto ankstesnės kartos techninio lygio. Šaltiniai: [5], [8], [9].

	Penktas parametras (T5)
CBCT Hounsfield vienetų (HU) tikslumas ir tolygumas: didžiausias absoliutus HU nuokrypis nuo referencinių reikšmių – ne didesnis kaip 30 HU ir HU tolygumo nuokrypis tarp centrinės ir periferinių matavimo sričių – ne didesnis kaip 20 HU

	Vertinimas: 4 balai skiriami, jeigu siūlomos CBCT sistemos charakteristikos atitinka abi šias sąlygas:
1) didžiausias absoliutus HU tikslumo (HU accuracy) nuokrypis nuo referencinių reikšmių audiniams lygiaverčiuose fantomo intarpuose yra ne didesnis kaip 30 HU;
2) HU tolygumo (HU uniformity) nuokrypis tarp centrinės ir periferinių matavimo sričių yra ne didesnis kaip 20 HU.
Jeigu bent viena sąlyga neatitinka arba jos atitiktis nėra pagrįsta – skiriama 0 balų.
Atitiktis pagrindžiama gamintojo technine dokumentacija arba recenzuojamame moksliniame leidinyje paskelbtais siūlomos sistemos matavimo rezultatais.
Parametro pagrindimas: Techninėje specifikacijoje jau nustatytas CBCT tinkamumas spindulinio gydymo planavimui, adaptyviai spindulinei terapijai ir tiesioginiam 3D dozės skaičiavimui. Kriterijumi papildomai vertinamas aukštesnis kiekybinis CBCT vaizdo patikimumo lygis. Mokslinėje literatūroje aprašomi iki maždaug 30 HU tikslumo nuokrypiai ir iki 20 HU tolygumo nuokrypiai, todėl šios reikšmės pasirinktos kaip papildomos kokybės ribos virš techninėje specifikacijoje nustatyto funkcinio minimumo. Šaltiniai: [5], [6].

	Šeštas parametras (T6)
Optinės spindulinio gydymo valdymo sistemos (OSMS) stebimo tūrio aprėptis: ne mažesnis kaip 100 cm išilgine kryptimi ir ne mažesnis kaip 65 cm skersine kryptimi

	Vertinimas: 3 balai skiriami, jeigu siūlomos OSMS gamintojo garantuojamas stebimo tūrio dydis yra ne mažesnis kaip 100 cm išilgine kryptimi ir ne mažesnis kaip 65 cm skersine kryptimi. 
Abi sąlygos turi būti tenkinamos kartu, jeigu bent viena iš jų neatitinka arba nėra pagrįsta, skiriama 0 balų.
Atitiktis pagrindžiama gamintojo technine dokumentacija.
Parametro pagrindimas: Didesnė OSMS stebimo tūrio aprėptis leidžia stebėti didesnę paciento kūno sritį, apimti daugiau anatominių paviršiaus požymių ir geriau vertinti bendrą paciento padėtį. Techninėje specifikacijoje nustatytas mažesnis minimalus stebimo tūrio dydis, todėl kriterijus vertina papildomą aprėptį virš privalomo minimumo. Šaltinis: [7].

	Septintas parametras (T7)
Paciento stalas – ne mažiau kaip 6 stalo judėjimo kryptys / laisvės laipsnių skaičius

	Vertinimas: 5 balai skiriami, jeigu siūlomo linijinio greitintuvo paciento stalas užtikrina paciento padėties korekcijas ne mažiau kaip 6 laisvės laipsniais: trimis transliacinėmis kryptimis (vertikalia, išilgine ir skersine) ir trimis rotacinėmis kryptimis (pitch, roll ir yaw arba lygiaverčiais gamintojo apibrėžtais judesiais). 
Atitiktis pagrindžiama gamintojo technine dokumentacija.
Jei tiekėjo pasiūlymas neatitinka šio reikalavimo – skiriama 0 balų;
Parametro pagrindimas: Techninėje specifikacijoje nustatytas ne mažesnis kaip 3 laisvės laipsnių paciento stalo minimumas. 6DoF stalas papildomai leidžia koreguoti rotacines paciento padėties paklaidas ir yra reikšmingas atliekant didelio tikslumo, įskaitant stereotaksines, procedūras.



Šaltiniai:
	Nr.
	Šaltinis
	Nuoroda

	[1]
	AAPM TG-201: Quality management of external beam therapy data transfer
	https://pubmed.ncbi.nlm.nih.gov/33780010/

	[2]
	Frequency of errors in the transfer of treatment parameters from the treatment planning system to the oncology information system in a multi-vendor environment
	https://pubmed.ncbi.nlm.nih.gov/36527239/

	[3]
	A beam-matching concept for medical linear accelerators
	https://pubmed.ncbi.nlm.nih.gov/18752079/

	[4]
	Transferability of patients for radiation treatment between unmatched machines
	https://pubmed.ncbi.nlm.nih.gov/35098654/

	[5]
	Multi-institutional study on image quality for a novel CBCT solution on O-ring linac
	https://pubmed.ncbi.nlm.nih.gov/40048322/

	[6]
	Evaluation of the dosimetric accuracy of HyperSight CBCT for CBCT-only adaptive radiotherapy workflow
	https://pubmed.ncbi.nlm.nih.gov/40850155/

	[7]
	AAPM Task Group Report 302: Surface-guided radiotherapy. Med Phys. 2022;49:e82–e112. DOI: 10.1002/mp.15532.
	https://pmc.ncbi.nlm.nih.gov/articles/PMC9314008/

	[8]
	Image quality and stability of image-guided radiotherapy (IGRT) devices: A comparative study
	https://pmc.ncbi.nlm.nih.gov/articles/PMC2867032/

	[9]
	Predicting image properties in penalized-likelihood reconstructions of flat-panel CBCT
	https://pmc.ncbi.nlm.nih.gov/articles/PMC6904934/



____________________
2
